32010R0459
L 129/3
SLUŽBENI LIST EUROPSKE UNIJE
UREDBA KOMISIJE (EU) br. 459/2010
od 27. svibnja 2010.
o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća s obzirom na maksimalne razine ostataka za određene pesticide u ili na nekim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i članak 14. stavak 1.,
budući da:
(1)
Maksimalne razine ostataka (MRO) za azoksistrobin, cipermetrin, indoksakarb, izoksaflutol, etefon, fenitrotion, lambda-cihalotrin, metomil, profenosos, piraklostrobin, tiakloprid, triadimefon, triadimenol i trifloksistrobin bile su utvrđene u Prilogu II. i dijelu B Priloga III. Uredbi (EZ) br. 396/2005. MRO-i za aminopiralid, boskalid, buprofezin, klorantraniliprol, ciprodinil, difenokonazol, flusilazol, fosetil, imidakloprid, mandipropamid, metazaklor, protiokonazol, spinetoram, spirotetramat, sumpor i tebukonazol bili su utvrđeni u dijelu A Priloga III. Uredbi (EZ) br. 396/2005.
(2)
U sklopu postupka u skladu s Direktivom Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (2), radi odobrenja sredstva za zaštitu bilja koje sadrži aktivnu tvar azoksistrobin na stočnoj korabi, na temelju članka 6. stavka 1. Uredbe (EZ) br. 396/2005 bio je podnesen zahtjev za izmjenu postojećeg MRO-a.
(3)
Što se tiče aminopiralida, takav je zahtjev bio podnesen za uporabu na pašnjacima. S obzirom na taj zahtjev, potrebno je izmijeniti postojeći MRO za goveđe bubrege jer stoka taj pesticid proguta tijekom ispaše. Što se tiče boskalida, takav je zahtjev bio podnesen za uporabu na kornišonima i običnim tikvama. Što se tiče ciprodinila, takav je zahtjev bio podnesen za uporabu na celeru korjenašu. Što se tiče difenokonazola, takav je zahtjev bio podnesen za uporabu na komoraču, peršinu, lišću celera i krasuljici. Što se tiče indoksakarba, takav je zahtjev bio podnesen za uporabu na trešnjama i šećernoj repi. Što se tiče isoksaflutola, takav je zahtjev bio podnesen za promjenu definicije ostatka. Što se tiče fosetila, takav je zahtjev bio podnesen za uporabu na rotkvicama. Što se tiče lambda-cihalotrina, takav je zahtjev bio podnesen za uporabu na artičokama i ribizima. Što se tiče metazaklora, takav je zahtjev je bio podnesen za uporabu na sjemenu repice, kelju, kupusu, stočnoj korabi, postrnoj repi i žitaricama. S obzirom na taj zahtjev, potrebno je utvrditi postojeće MRO-e za jetru goveda, ovaca i koza jer se sjemena repica, kelj, kupus, stočna koraba, postrna repa i žitarice koriste kao hrana za životinje pa ostaci mogu završiti na krmi za te životinje. Uz to, potrebno je izmijeniti definiciju ostatka na proizvodima životinjskog podrijetla. Što se tiče piraklostrobina, takav je zahtjev bio podnesen za uporabu na cikli, kornišonima i običnoj tikvi. Što se tiče spirotetramata, takav je zahtjev bio podnesen za uporabu na šljivama i trešnjama. Što se tiče tebukonazola, takav je zahtjev bio podnesen za uporabu na stočnoj korabi i postrnoj repi. Što se tiče tiakloprida, takav je zahtjev bio podnesen za uporabu na matovilcu, celeru i komoraču. Što se tiče trifloksistrobina, takav je zahtjev bio podnesen za uporabu na pastrnjaku, korijenu peršina, turovcu, stočnoj korabi i postrnoj repi.
(4)
Zahtjev za primjenu spinetorama na breskvama bio je podnesen u skladu s člankom 6. stavcima 2. i 4. Uredbe (EZ) br. 396/2005. Dopuštena uporaba spinetorama na breskvama, nektarinama i marelicama u Južnoj Africi, Argentini, Čileu, Novom Zelandu i Izraelu dovodi do viših vrijednosti ostataka od MRO-a u Prilogu III. Uredbi (EZ) br. 396/2005. Da bi se izbjegle trgovinske zapreke pri uvozu breskvi, nektarina i marelica, potreban je viši MRO.
(5)
U skladu s člankom 8. Uredbe (EZ) br. 396/2005, dotične su države članice ocijenile te zahtjeve i Komisiji dostavile izvješća o ocjenama.
(6)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjenama, posebno ispitujući opasnosti za potrošača i, prema potrebi, za životinje, te je iznijela obrazložena mišljenja o predloženim MRO-ima (3). Ta je mišljenja proslijedila Komisiji i državama članicama te ih stavila na raspolaganje javnosti.
(7)
Agencija je u svojim obrazloženim mišljenjima zaključila da su svi zahtjevi s obzirom na podatke ispunjeni i da su izmjene MRO-a koje su podnositeljima potrebne prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Ni kod izlaganja tim tvarima tijekom čitavog životnog vijeka konzumiranjem svih prehrambenih proizvoda koji mogu sadržavati ove tvari niti kod kratkoročnog izlaganja zbog prekomjernog konzumiranja relevantnih kultura nije bila utvrđena opasnost od toga da su prihvatljivi dnevni unos (PDU) ili akutna referentna doza (ARD) premašeni. U nekim je slučajevima Agencija smatrala da je neophodna viša vrijednost MRO-a od one koju je predložila država članica koja ocjenjuje. U tim je slučajevima primjereno dopustiti više vrijednosti MRO-a, kao što je Agencija predložila, pod uvjetom da Agencija taj MRO smatra sigurnim. U drugim je slučajevima Agencija smatrala da je dovoljna niža vrijednost MRO-a od one koje je predložila država članica koja ocjenjuje. U tim je slučajevima primjereno odrediti niži MRO.
(8)
U skladu s člankom 12. stavkom 2. Uredbe (EZ) br. 396/2005 Agencija je ocijenila sigurnost postojećih MRO-a za etefon (4) i zaključila da bi se MRO-i za 12 kultura mogli postaviti na više vrijednosti kako bi se uzeli u obzir postojeći CXL-i.
(9)
Što se tiče fenitrotiona, valjanost za MRO-ove za žitarice istekla je 1. lipnja 2009. Radi jasnoće je primjereno navesti najdonju granicu analitičkog određivanja (LOD) za taj pesticid na žitaricama u Uredbi (EZ) br. 396/2005.
(10)
Što se tiče sumpora, Agencija je u svom zaključku (5) preporučila da se ne nastavi utvrđivanje MRO-a za taj pesticid zbog njegove niske razine toksičnosti. S obzirom na taj zaključak, primjereno je izbrisati postojeće MRO-ove za taj pesticid i to uključiti u Prilog IV. Uredbi (EZ) br. 396/2005.
(11)
Na temelju obrazloženih mišljenja Agencije i uzimajući u obzir faktore relevantne za pitanje koje se razmatra, primjerene izmjene MRO-a ispunjavaju zahtjeve članka 5. stavka 1. i članka 14. stavka 2. Uredbe (EZ) br. 396/2005.
(12)
Komisija Codexa Alimentariusa (CAC) je 4. srpnja 2009. usvojila CXL-e za azoksistrobin, buprofezin, klorantraniliprol, cipermetrin, flusilazol, imidakloprid, lambda-cihalotrin, mandipropamid, metomil, profenofos, protiokonazol, spinetoram, spirotetramat, tebukonazol, triadimefon i triadimenol. Te bi CXL-e trebalo dodati u Uredbu (EZ) br. 396/2005 kao MRO-e, osim onih CXL-a koji nisu sigurni za europsku potrošačku skupinu i za koje je Unija iskazala zadršku prema CAC-u.
(13)
Uredbu (EZ) br. 396/2005 bi stoga trebalo izmijeniti na odgovarajući način.
(14)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilozi II., III. i IV. Uredbi (EZ) br. 396/2005 izmjenjuju se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenim listu Europske unije.
MRO-i za etefon primjenjuju se od 8. lipnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. svibnja 2010.